CELEX: 32021R2265
Language: ro
Date: 2021-12-17 00:00:00
Title: Regulamentul de punere în aplicare (UE) 2021/2265 al Comisiei din 17 decembrie 2021 de modificare a Regulamentului (CE) nr. 684/2009 în ceea ce privește identificarea micilor producători independenți de băuturi alcoolice certificați și autocertificați în documentul administrativ electronic

20.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 455/24
               
            
         REGULAMENTUL DE PUNERE ÎN APLICARE (UE) 2021/2265 AL COMISIEI
         din 17 decembrie 2021
         de modificare a Regulamentului (CE) nr. 684/2009 în ceea ce privește identificarea micilor producători independenți de băuturi alcoolice certificați și autocertificați în documentul administrativ electronic
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2008/118/CE a Consiliului din 16 decembrie 2008 privind regimul general al accizelor și de abrogare a Directivei 92/12/CEE (1), în special articolul 29 alineatul (1),
         întrucât:
         
                     (1)
                  
                  
                     Regulamentul de punere în aplicare (UE) 2021/2266 al Comisiei (2) stabilește formularul pentru certificatul menționat la articolul 23a alineatul (1) din Directiva 92/83/CEE a Consiliului (3) care trebuie furnizat micilor producători independenți de băuturi alcoolice de către statele membre. Regulamentul respectiv stabilește, de asemenea, trimiterile care trebuie făcute de producătorii respectivi în documentul administrativ pentru deplasarea băuturilor alcoolice în temeiul capitolelor IV și V din Directiva 2008/118/CE.
                  
               
                     (2)
                  
                  
                     Anexa I la Regulamentul (CE) nr. 684/2009 al Comisiei (4) prevede structura și conținutul mesajelor electronice utilizate în scopul deplasării produselor accizabile în regim suspensiv de accize, precum și elementele de date necesare pentru completarea anumitor elemente de date din mesajele respective.
                  
               
                     (3)
                  
                  
                     Pentru a include micii producători independenți certificați și autocertificați, este necesar să se modifice explicația pentru elementele de date „l” și „n” din grupul de date „17” utilizat pentru documentul administrativ electronic în ceea ce privește deplasarea băuturilor alcoolice în regim suspensiv de accize.
                  
               
                     (4)
                  
                  
                     Prin urmare, Regulamentul (CE) nr. 684/2009 trebuie modificat în consecință.
                  
               
                     (5)
                  
                  
                     Aplicarea prezentului regulament trebuie amânată până la 1 ianuarie 2022, pentru a fi aliniată la aplicarea măsurilor naționale adoptate pentru transpunerea Directivei (UE) 2020/1151 a Consiliului (5).
                  
               
                     (6)
                  
                  
                     Măsurile prevăzute în prezentul regulament sunt conforme cu avizul Comitetului pentru accize,
                  
               ADOPTĂ PREZENTUL REGULAMENT:
         
            Articolul 1
            Tabelul 1 din anexa I la Regulamentul (CE) nr. 684/2009 se modifică după cum urmează:
            
                        1.
                     
                     
                        Pe rândul pentru elementul de date „l” din grupul de date „17”, punctele 3 și 4 din coloana F se înlocuiesc cu următorul text:
                        
                                    „3.
                                 
                                 
                                    Pentru băuturile alcoolice produse de micii producători independenți autocertificați, se adaugă declarația privind statutul operatorului în conformitate cu articolul 4, articolul 5 alineatul (1) și articolul 5 alineatul (2) din Regulamentul de punere în aplicare 2021/2266 al Comisiei (*) în cazul în care există intenția de a se solicita un nivel de accizare mai scăzut în statul membru de destinație.
                                 
                              
                                    4.
                                 
                                 
                                    Pentru băuturile alcoolice produse de micii producători independenți certificați, trebuie adăugată declarația privind tipul de băutură alcoolică autorizată în certificat în conformitate cu articolul 2 din Regulamentul de punere în aplicare 2021/2266, în cazul în care există intenția de a se solicita un nivel de accizare mai scăzut în statul membru de destinație.
                                 
                              
                                    (*)
                                 
                                 
                                    Regulamentul de punere în aplicare 2021/2266 al Comisiei din 17 decembrie 2021 de stabilire a normelor de aplicare a Directivei 92/83/CEE a Consiliului în ceea ce privește certificarea și autocertificarea micilor producători independenți de băuturi alcoolice în scopul aplicării accizelor (JO L 26).”
                                 
                              
                  
                        2.
                     
                     
                        Pe rândul pentru elementul de date „n” din grupul de date „17”, textul din coloana F se înlocuiește cu următorul text:
                        „Pentru băuturile alcoolice produse de micii producători independenți autocertificați, cantitatea anuală produsă în conformitate cu articolul 5 alineatul (3) din Regulamentul de punere în aplicare 2021/2266 trebuie furnizată în cazul în care există intenția de a se solicita un nivel de accizare mai scăzut în statul membru de destinație. Valoarea acestui element de date trebuie să fie mai mare decât zero.”
                     
                  
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 1 ianuarie 2022.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 17 decembrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 9, 14.1.2009, p. 12.
         
            (2)  Regulamentul de punere în aplicare (UE) 2021/2266 al Comisiei din 17 decembrie 2021 de stabilire a normelor de punere în aplicare a Directivei 92/83/CEE în ceea ce privește certificarea și autocertificarea micilor producători independenți de băuturi alcoolice în scopul aplicării accizelor (a se vedea pagina 26 din prezentul Jurnal Oficial).
         
            (3)  Directiva 92/83/CEE a Consiliului din 19 octombrie 1992 privind armonizarea structurilor accizelor la alcool și băuturi alcoolice (JO L 316, 31.10.1992, p. 21).
         
            (4)  Regulamentul (CE) nr. 684/2009 al Comisiei din 24 iulie 2009 de implementare a Directivei 2008/118/CE a Consiliului în ceea ce privește procedurile informatizate pentru deplasarea produselor accizabile în regim suspensiv de accize (JO L 197, 29.7.2009, p. 24).
         
            (5)  Directiva (UE) 2020/1151 a Consiliului din 29 iulie 2020 de modificare a Directivei 92/83/CEE privind armonizarea structurilor accizelor la alcool și băuturi alcoolice (JO L 256, 5.8.2020, p. 1).